title: Regulamentul de punere în aplicare (UE) 2021/50 al Comisiei din 22 ianuarie 2021 de autorizare a unei prelungiri a utilizării și a unei modificări a specificațiilor alimentului nou „amestecul 2′-fucozil-lactoză/difucozil-lactoză” și de modificare a Regulamentului de punere în aplicare (UE) 2017/2470 (Text cu relevanță pentru SEE)

text:
                  25.1.2021

                  RO

                  Jurnalul Oficial al Uniunii Europene

                  L 23/7

         REGULAMENTUL DE PUNERE ÎN APLICARE (UE) 2021/50 AL COMISIEI
         din 22 ianuarie 2021
         de autorizare a unei prelungiri a utilizării și a unei modificări a specificațiilor alimentului nou „amestecul 2′-fucozil-lactoză/difucozil-lactoză” și de modificare a Regulamentului de punere în aplicare (UE) 2017/2470
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2015/2283 al Parlamentului European și al Consiliului din 25 noiembrie 2015 privind alimentele noi, de modificare a Regulamentului (UE) nr. 1169/2011 al Parlamentului European și al Consiliului și de abrogare a Regulamentului (CE) nr. 258/97 al Parlamentului European și al Consiliului și a Regulamentului (CE) nr. 1852/2001 al Comisiei (1), în special articolul 12,
         întrucât:

                     (1)

                     Regulamentul (UE) 2015/2283 prevede că doar alimentele noi autorizate și incluse în lista Uniunii pot fi introduse pe piața Uniunii.

                     (2)

                     În temeiul articolului 8 din Regulamentul (UE) 2015/2283, a fost adoptat Regulamentul de punere în aplicare (UE) 2017/2470 al Comisiei (2), care stabilește o listă a Uniunii cu alimente noi autorizate.

                     (3)

                     Regulamentul de punere în aplicare (UE) 2019/1979 al Comisiei (3) a autorizat, în conformitate cu Regulamentul (UE) 2015/2283, introducerea pe piață a sursei microbiene amestecul 2′-fucozil-lactoză/difucozil-lactoză („2′-FL/DFL”) ca aliment nou. Prin urmare, 2′-FL/DFL a fost inclus în lista de alimente noi a Uniunii.

                     (4)

                     La data de 17 martie 2020, societatea Glycom A/S (denumită în continuare „solicitantul”) a înaintat Comisiei o cerere de prelungire a utilizării și de modificare a specificațiilor 2′-FL/DFL în conformitate cu articolul 10 alineatul (1) din Regulamentul (UE) 2015/2283. Solicitantul a cerut prelungirea utilizării 2′-FL/DFL în băuturi pe bază de lapte și produse similare destinate copiilor de vârstă mică, la un nivel de 1,2 g/L, în produsul final gata de utilizare, comercializat ca atare sau reconstituit conform instrucțiunilor producătorului, în cazul utilizărilor autorizate. În plus, solicitantul a cerut furnizarea unei descrieri mai generale a procesului de producție a alimentului nou, în special eliminarea „uscării prin pulverizare” din descrierea etapei finale de uscare a procesului de producție, deoarece se utilizează și alte tehnici, cum ar fi liofilizarea; eliminarea termenului „amorfă” din descrierea alimentului nou în forma sa finală, deoarece alimentul nou este sub formă de pudră sau aglomerate, în funcție de metoda de uscare utilizată; și includerea 3′-fucozil-lactozei, care este unul dintre componentele minore ale alimentului nou, în suma oligozaharidelor din care este alcătuit alimentul nou și nu în suma celorlalți carbohidrați minori, unde este inclusă în prezent.

                     (5)

                     Modificările solicitate ale condițiilor de utilizare privind prelungirea utilizării alimentului nou în băuturi pe bază de lapte și produse similare destinate copiilor de vârstă mică și ale specificațiilor privind metoda de uscare și aspectul alimentului nou făceau parte din cererea inițială de autorizare a 2′-FL/DFL ca aliment nou în conformitate cu Regulamentul (UE) 2015/2283, care a fost evaluată în mod favorabil de către Autoritatea Europeană pentru Siguranța Alimentară (denumită în continuare „autoritatea”) în avizul său științific intitulat „Aviz științific privind siguranța amestecului 2′-fucozil-lactoză/difucozil-lactoză ca aliment nou în temeiul Regulamentului (UE) 2015/2283” (4). Prin urmare, Comisia consideră că nu este necesar un alt aviz al autorității.

                     (6)

                     Cererea de includere a 3′-fucozil-lactozei în suma oligozaharidelor din care este alcătuit alimentul nou, și nu în suma celorlalți carbohidrați minori, unde este inclusă în prezent, nu a fost inclusă în cererea inițială care a fost evaluată în mod favorabil de către autoritate. Cererea respectivă a făcut referire la posibilitatea ca DFL să fie hidrolizată pentru a se produce 3′-fucozil-lactoză, care a fost detectată la niveluri scăzute. Comisia consideră că modificarea solicitată a modului în care 3′-fucozil-lactoza este inclusă în specificațiile 2′-FL/DFL nu este de natură să modifice efectele acestui aliment nou autorizat asupra sănătății umane, având în vedere faptul că aceasta este prezentă în alimentul nou la niveluri scăzute și sub nivelurile la care se găsește în mod natural în laptele uman. Prin urmare, Comisia consideră că nu este necesar un alt aviz al autorității.

                     (7)

                     Prin urmare, este oportun să se modifice lista Uniunii în ceea ce privește condițiile de utilizare și specificațiile 2′-FL/DFL, pentru a se autoriza utilizarea sa în băuturi pe bază de lapte și produse similare destinate copiilor de vârstă mică, la un nivel de 1,2 g/L, în produsul final gata de utilizare, comercializat ca atare sau reconstituit conform instrucțiunilor producătorului, în cazul utilizărilor autorizate, să se furnizeze o descriere generală a procesului de producție a alimentului nou și să se elimine „uscarea prin pulverizare” din descrierea etapei finale de uscare a procesului de producție, să se elimine termenul „amorfă” din descrierea alimentului nou și să se includă 3′-fucozil-lactoza în suma oligozaharidelor principale din care este alcătuit alimentul nou.

                     (8)

                     Prin urmare, anexa la Regulamentul de punere în aplicare (UE) 2017/2470 trebuie modificată în consecință.

                     (9)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1

               (1)   Rubrica referitoare la sursa microbiană „amestec 2′-fucozil-lactoză/difucozil-lactoză («2′-FL/DFL»)” din lista cu alimente noi autorizate a Uniunii, astfel cum este prevăzută la articolul 6 din Regulamentul (UE) 2015/2283, se modifică în conformitate cu anexa la prezentul regulament.

               (2)   Rubrica din lista Uniunii menționată la alineatul (1) include condițiile de utilizare și cerințele de etichetare stabilite în anexă.

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 22 ianuarie 2021.

                  Pentru Comisie

                  Președintele

               Ursula VON DER LEYEN

            (1)  JO L 327, 11.12.2015, p. 1.

            (2)  Regulamentul de punere în aplicare (UE) 2017/2470 al Comisiei din 20 decembrie 2017 de stabilire a listei cu alimente noi a Uniunii în conformitate cu Regulamentul (UE) 2015/2283 al Parlamentului European și al Consiliului privind alimentele noi (JO L 351, 30.12.2017, p. 72).

            (3)  Regulamentul de punere în aplicare (UE) 2019/1979 al Comisiei din 26 noiembrie 2019 de autorizare a introducerii pe piață a amestecului 2′-fucozil-lactoză/difucozil-lactoză ca aliment nou în temeiul Regulamentului (UE) 2015/2283 al Parlamentului European și al Consiliului și de modificare a Regulamentului de punere în aplicare (UE) 2017/2470 al Comisiei (JO L 308, 29.11.2019, p. 62).

            (4)  EFSA Journal 2019; 17(6):5717.

            ANEXĂ
            Anexa la Regulamentul de punere în aplicare (UE) 2017/2470 se modifică după cum urmează:

                        1.

                        În tabelul 1 (Alimente noi autorizate), se adaugă următoarele condiții în care poate fi utilizat alimentul nou „amestec 2′-fucozil-lactoză/difucozil-lactoză («2′-FL/DFL»)” (sursă microbiană):

                                    Condițiile în care poate fi utilizat alimentul nou

                                    „Categorie specifică de alimente

                                       Niveluri maxime

                                    Băuturi pe bază de lapte și produse similare destinate copiilor de vârstă mică

                                    1,2 g/l în produsul final gata de utilizare, comercializat ca atare sau reconstituit conform instrucțiunilor producătorului”

                        2.

                        În tabelul 2 (Specificații), rubrica referitoare la amestecul 2′-fucozil-lactoză/difucozil-lactoză („2′-FL/DFL”) (sursă microbiană) se înlocuiește cu următorul text:

                                    Alimente noi autorizate

                                    Specificații

                                    „Amestec 2′-fucozil-lactoză/difucozil-lactoză («2′-FL/DFL»)

                                       (sursă microbiană)

                                       Descriere/Definiție:

                                    Amestecul 2′-fucozil-lactoză/difucozil-lactoză reprezintă o pudră purificată, de culoare albă spre albicioasă sau aglomerate din aceasta, produse printr-un proces microbian.

                                       Sursă: Tulpină modificată genetic de Escherichia coli K-12 DH1

                                       Caracteristici/Compoziție:

                                    Aspect: Pudră sau aglomerate de culoare albă spre albicioasă
                                    Sumă de 2′-fucozil-lactoză, difucozil-lactoză, lactoză, fucoză și 3′-fucozil-lactoză (% substanță uscată): ≥ 92,0 % (g/g)
                                    Sumă de 2′-fucozil-lactoză și difucozil-lactoză (% substanță uscată): ≥ 85,0 % (g/g)
                                    2′-fucozil-lactoză (% substanță uscată) ≥ 75,0 % (g/g)
                                    Difucozil-lactoză (% substanță uscată): ≥ 5,0 % (g/g)
                                    D-lactoză: ≤ 10,0 % (g/g)
                                    L-fucoză: ≤ 1,0 % (g/g)
                                    2′-fucozil-D-lactuloză: ≤ 2,0 (g/g)
                                    Sumă de alți carbohidrați  (*1): ≤ 6,0 % (g/g)
                                    Umiditate: ≤ 6,0 % (g/g)
                                    Cenușă, sulfatată: ≤ 0,8 % (g/g)
                                    pH (20 °C, soluție 5 %): 4,0-6,0
                                    Proteină reziduală: ≤ 0,01 % (g/g)

                                       Criterii microbiologice:

                                    Număr total de bacterii mezofile aerobe: ≤ 1000 UFC/g
                                    Enterobacterii: ≤ 10 UFC/g

                                       Salmonella sp.: Negativ/25 g
                                    Drojdii: ≤ 100 UFC/g
                                    Mucegaiuri: ≤ 100 UFC/g
                                    Endotoxine reziduale: ≤ 10 UE/mg
                                    UFC: unități formatoare de colonii; UE: unități de endotoxine

               (*1)  2′-fucozil-galactoză, glucoză, galactoză, manitol, sorbitol, galactitol, trihexoză, allo-lactoză și alți carbohidrați înrudiți structural.”


title: Regulamentul de punere în aplicare (UE) 2021/1294 al Comisiei din 4 august 2021 de retragere a protecției acordate denumirii de origine [Südburgenland (DOP)]

text:
                  5.8.2021

                  RO

                  Jurnalul Oficial al Uniunii Europene

                  L 282/1

         REGULAMENTUL DE PUNERE ÎN APLICARE (UE) 2021/1294 AL COMISIEI
         din 4 august 2021
         de retragere a protecției acordate denumirii de origine [Südburgenland (DOP)]
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 106,
         întrucât:

                     (1)

                     Articolul 19 din Regulamentul delegat (UE) 2019/33 al Comisiei (2) prevede că procedura stabilită la articolul 94 și la articolele 96-99 din Regulamentul (UE) nr. 1308/2013 se aplică mutatis mutandis anulării unei denumiri de origine protejate în temeiul articolului 106 din Regulamentul (UE) nr. 1308/2013.

                     (2)

                     În conformitate cu articolul 19 din Regulamentul delegat (UE) 2019/33, cererea de anulare a denumirii de origine protejate „Südburgenland”, depusă de Austria, a fost publicată în Jurnalul Oficial al Uniunii Europene (3).

                     (3)

                     Deoarece Comisiei nu i s-a comunicat nicio declarație de opoziție în conformitate cu articolul 98 din Regulamentul (UE) nr. 1308/2013, denumirea de origine protejată „Südburgenland” trebuie anulată.

                     (4)

                     Dată fiind anularea protecției denumirii de origine „Südburgenland”, trebuie eliminată înscrierea acesteia din Registrul denumirilor de origine protejate și al indicațiilor geografice protejate al Uniunii pentru vinuri, menționat la articolul 104 din Regulamentul (UE) nr. 1308/2013.

                     (5)

                     Măsurile prevăzute în prezentul regulament sunt conforme cu avizul Comitetului pentru organizarea comună a piețelor agricole,

               ADOPTĂ PREZENTUL REGULAMENT:

            Articolul 1
            Se anulează protecția acordată denumirii de origine „Südburgenland” (DOP).

            Articolul 2
            Se elimină înscrierea denumirii de origine „Südburgenland” (DOP) din Registrul denumirilor de origine protejate și al indicațiilor geografice protejate pentru vinuri.

            Articolul 3
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 4 august 2021.

                  Pentru Comisie

                  Președintele

               Ursula VON DER LEYEN

            (1)  JO L 347, 20.12.2013, p. 671.

            (2)  Regulamentul delegat (UE) 2019/33 al Comisiei din 17 octombrie 2018 de completare a Regulamentului (UE) nr. 1308/2013 al Parlamentului European și al Consiliului în ceea ce privește cererile de protecție a denumirilor de origine, a indicațiilor geografice și a mențiunilor tradiționale din sectorul vitivinicol, procedura de opoziție, restricțiile de utilizare, modificările caietelor de sarcini ale produselor, anularea protecției și etichetarea și prezentarea (JO L 9, 11.1.2019, p. 2).

            (3)  JO C 57, 17.2.2021, p. 30.


title: Regulamentul de punere în aplicare (UE) 2021/1295 al Comisiei din 4 august 2021 de derogare, pentru anul 2021, de la articolul 75 alineatul (1) al treilea paragraf din Regulamentul (UE) nr. 1306/2013 al Parlamentului European și al Consiliului în ceea ce privește nivelul avansurilor pentru plățile directe și pentru măsurile de dezvoltare rurală legate de suprafață și de animale

text:
                  5.8.2021

                  RO

                  Jurnalul Oficial al Uniunii Europene

                  L 282/3

         REGULAMENTUL DE PUNERE ÎN APLICARE (UE) 2021/1295 AL COMISIEI
         din 4 august 2021
         de derogare, pentru anul 2021, de la articolul 75 alineatul (1) al treilea paragraf din Regulamentul (UE) nr. 1306/2013 al Parlamentului European și al Consiliului în ceea ce privește nivelul avansurilor pentru plățile directe și pentru măsurile de dezvoltare rurală legate de suprafață și de animale
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1306/2013 al Parlamentului European și al Consiliului din 17 decembrie 2013 privind finanțarea, gestionarea și monitorizarea politicii agricole comune și de abrogare a Regulamentelor (CEE) nr. 352/78, (CE) nr. 165/94, (CE) nr. 2799/98, (CE) nr. 814/2000, (CE) nr. 1290/2005 și (CE) nr. 485/2008 ale Consiliului (1), în special articolul 75 alineatul (3),
         întrucât:

                     (1)

                     În temeiul articolului 75 alineatul (1) al treilea paragraf din Regulamentul (UE) nr. 1306/2013, în perioada 16 octombrie-30 noiembrie, statele membre pot să plătească avansuri de până la 50 % în cazul plăților directe, în conformitate cu Regulamentul (UE) nr. 1307/2013 al Parlamentului European și al Consiliului (2), iar înaintea datei de 1 decembrie ele pot să plătească avansuri de până la 75 % în cazul măsurilor de sprijin legate de suprafață și de animale, în conformitate cu Regulamentul (UE) nr. 1305/2013 al Parlamentului European și al Consiliului (3).

                     (2)

                     Din cauza crizei provocate de pandemia de COVID-19 în statele membre, fermierii s-au confruntat cu dificultăți economice și financiare excepționale. Având în vedere vulnerabilitatea specifică a acestor operatori economici și pentru a atenua consecințele crizei respective asupra situației financiare și a fluxurilor de numerar, Regulamentul de punere în aplicare (UE) 2020/531 al Comisiei (4) a prevăzut o derogare de la articolul 75 alineatul (1) al treilea paragraf din Regulamentul (UE) nr. 1306/2013, permițând statelor membre să plătească beneficiarilor un nivel mai ridicat de avansuri pentru anul 2020. Întrucât pandemia de COVID-19 persistă încă în 2021, iar fermierii se confruntă în continuare cu perturbări economice, statele membre ar trebui să aibă posibilitatea de a continua să plătească avansuri mai mari pentru anul de cerere 2021.

                     (3)

                     Măsurile prevăzute în prezentul regulament sunt conforme cu avizul Comitetului pentru fondurile agricole, al Comitetului de gestionare privind plățile directe și al Comitetului privind dezvoltarea rurală,

               ADOPTĂ PREZENTUL REGULAMENT:

            Articolul 1
            Prin derogare de la articolul 75 alineatul (1) al treilea paragraf din Regulamentul (UE) nr. 1306/2013, pentru anul de cerere 2021, statele membre pot plăti avansuri de până la 70 % în cazul plăților directe indicate în anexa I la Regulamentul (UE) nr. 1307/2013 și de până la 85 % în cazul sprijinului acordat în cadrul dezvoltării rurale menționat la articolul 67 alineatul (2) din Regulamentul (UE) nr. 1306/2013.

            Articolul 2
            Prezentul regulament intră în vigoare în a treia zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 4 august 2021.

                  Pentru Comisie

                  Președintele

               Ursula VON DER LEYEN

            (1)  JO L 347, 20.12.2013, p. 549.

            (2)  Regulamentul (UE) nr. 1307/2013 al Parlamentului European și al Consiliului din 17 decembrie 2013 de stabilire a unor norme privind plățile directe acordate fermierilor prin scheme de sprijin în cadrul politicii agricole comune și de abrogare a Regulamentului (CE) nr. 637/2008 al Consiliului și a Regulamentului (CE) nr. 73/2009 al Consiliului (JO L 347, 20.12.2013, p. 608).

            (3)  Regulamentul (UE) nr. 1305/2013 al Parlamentului European și al Consiliului din 17 decembrie 2013 privind sprijinul pentru dezvoltare rurală acordat din Fondul european agricol pentru dezvoltare rurală (FEADR) și de abrogare a Regulamentului (CE) nr. 1698/2005 al Consiliului (JO L 347, 20.12.2013, p. 487).

            (4)  Regulamentul de punere în aplicare (UE) 2020/531 al Comisiei din 16 aprilie 2020 de derogare, pentru anul 2020, de la articolul 75 alineatul (1) al treilea paragraf din Regulamentul (UE) nr. 1306/2013 al Parlamentului European și al Consiliului în ceea ce privește nivelul avansurilor pentru plățile directe și pentru măsurile de dezvoltare rurală legate de suprafață și de animale, precum și de derogare de la articolul 75 alineatul (2) primul paragraf din respectivul regulament în ceea ce privește plățile directe (JO L 119, 17.4.2020, p. 1).